<classify> WANAFUNZI wa kike wanne kutoka vijiji vya Kata ya Matuli, Halmashauri ya Wilaya ya Morogoro walikuwa wakisafi ri umbali wa kilometa 40 kwenda kupata masomo ya sekondari shule ya Ngerengere wameachishwa masomo yao baada ya kupata ujauzito uliotokana na madai ya kubakwa njiani na vijana wanaochunga mifugo .Mkuu wa wilaya ya Morogoro, Regina Chonjo alisema hayo mbele ya Mkurugenzi Mtendaji wa Shirika la Bima la Taifa NIC, Sam Kamanga wakati wa kumkabidhi mkuu wa mkoa wa Morogoro, Dk Kebwe Stephen Kebwe msaada wa bati 144 kutoka shirika hilo. Alisema wanafunzi wa kiume na wa kike waliopangiwa kwenye shule hiyo kutoka vijiji vya kata ya Matuli wanalazimika kutembea umbali wa kilometa 40 na hiyo inatokana na uwepo wa uhaba wa mabweni ya kulala wanafunzi .Kwa taarifa iliyoletwa wiki mbili zilizopita wanafunzi wanne wa kike wanaotoka Kata ya Matuli kwenda kusoma shule ya Ngerengere wameachishwa masomo baada ya kupatikana na mimba zinazotokana na kubakwa njiani na watu wanaodaiwa ni wachungaji wa mifugo, alisema Chonjo.Hata hivyo, tayari wananchi wamejenga na kukamilisha madarasa mawili na mengine matatu yapo kwenye hatua mbalimbali na lengo ni kusogeza huduma ya elimu na kuwanusuru watoto wao kutembea umbali mrefu. Shule hii licha ya kutosajiliwa inaendelea kuboreshewa miundombinu ya vyumba vya madarasa na nyumba za walimu ili kukidhi vigezo vya kupata usajili rasmi, alisema Chonjo.Mkurugenzi Mtendaji wa NIC alisema uongozi wa shirika umekuwa na utaratibu wa kutoa misaada kwa jamii na mara hii umeamua kutoa msaada wa bati 144 zinazokadiriwa kugharimu kiasi cha Sh milioni nne ili kusaidia ujenzi wa miundombinu ya madarasa ya Shule za Sekondari Matuli.Kila mwaka NIC imekuwa na utaratibu wa kutoa misaada ambao unagusa jamii na safari hii tumelekeza kwa Mkoa wa Morogoro kutokana na ushirikiano mzuri uliopo baina ya pande hizo mbili,alisema Kamanga. Kwa upande wake, Mkuu wa Mkoa Dk Kebwe alilipongeza Shirika hilo kwa kuweka utaratibu wa kutoa misaada kwa jamii, kwani unatoa mwelekeo kwa wananchi kuhusu shirika lao pale wanapoona linarudisha sehemu ya faida yake kwa jamii.  <topic>: KITAIFA 